Echipa feminină de gimnastică a României din nou la Jocurile Olimpice

După 12 ani de așteptare, România va participa din nou cu echipa feminină de gimnastică la Jocurile Olimpice de vară. Gimnastele tricolore s-au clasat pe locul 10 la Campionatele Mondiale desfășurate în toamna acestui an la Anvers (Belgia), iar această poziționare le-a asigurat prezența la Olimpiada ce va fi găzduită de Paris în vara anului 2024. Chiar dacă echipa masculină a ratat calificarea, Andrei Muntean a obținut și el biletele pentru Franța.

Ultima dată când echipa feminină de gimnastică a României a participat la o astfel de întrecere a fost în anul 2012, la Londra, unde a obținut medalia de bronz.

Sabrina Voina, cea mai aproape de o medalie

La Campionatele Mondiale de gimnastică de la Anvers, echipa feminină de gimnastică a țării, compusă din Sabrina Florea, Ana Bărbosu, Andreea Preda, Lilia Cosman și Amalia Ghigoarță, a încheiat calificările pe locul 8, iar la sfârșitul competiției s-a clasat pe poziția a 10-a.

La rândul său, Andrei Muntean a terminat competiția de la individual compus din calificări pe locul 30, dar s-a calificat pentru întrecerea olimpică de anul viitor pe baza crieriului Federației Internaționale de Gimnastică, potrivit căruia primii opt sportivi din clasamentul individual care nu sunt calificați pot concura anul viitor la Olimpiadă. Muntean va participa pentru a doua oară în cariera sa la o astfel de competiție.

Dintre românce, Sabrina Voinea (16 ani, debutantă la Campionatele Mondiale de senioare), a fost cea mai aproape de podium, clasânduse pe locul 4 la sol, în ultima finală a competiției. Sabrina este antrenată de mama sa, Camelia Voinea, vicecampioană olimpică la Seul (Coreea de Sud), în 1988, cu echipa de gimnastică a României. Pentru calificarea la Jocurile Olimpice de la Paris, echipa feminină de gimnastică a României a primit felicitări din partea a două nume de referință ale sportului românesc: fosta canotoare Elisabeta Lipă și fosta gimnastă Larisa Iordache.

„Eu le iau în braţe pe gimnaste oricum, nu doar că s-au calificat la Jocurile Olimpice. Eu îmi doresc să le iau în braţe la anul, la Paris, după ce se termină finala pe echipe, pentru că ele au demonstrat că se poate. Eu le recomand să dea dovadă de unitate, pentru că în echipă s-a demonstrat că se pot face cele mai frumoase performanţe. La Mondiale am fost foarte aproape de o medalie prin locul 4, cucerit de Sabrina. Îmi doresc ca staff-ul tehnic să dea dovadă de maturitate şi să le crească într-un spirit frumos pe aceste fete şi cu siguranţă că Parisul va arăta mult mai frumos”, a spus Elisabeta Lipă. „Sunt foarte mândră de fete, ne-au făcut mândri pe toţi prin calificarea echipei la Jocurile Olimpice. Iar la Paris sper eu ca ele să obţină un rezultat foarte bun. Mă bucur pentru ele deoarece meritau, au muncit foarte mult. Eu sper în renaşterea gimnasticii româneşti, sunt un om optimist. Îmi doresc ca ele să nu simtă presiunea noastră, a tuturor celor care le urmărim.

Să simtă doar susţinerea noastră şi noi indiferent de rezultat să le încurajăm”, a afirmat și Larisa Iordache.

România are până acum 60 de sportivi calificați la JO 2024

Odată cu obținerea biletelor pentru Olimpiadă de către echipa feminină de gimnastică a României, țara noastră numără, la ora redactării acestui articol, 60 de sportivi participanți la JO 2024.

Lista acestora este următoarea: David Popovici, Vlad Stancu – înot; Lăcărmioara Perijoc – box; Delvine Relin Meringor, Alina Rotaru Kottmann, Andrea Mikloş – atletism; Magda Rusu, Roxana Anghel, Adriana Adam, Iulia Buhuș, Mădălina Bereș, Maria Tivodariu, Ioana Vrînceanu, Amalia Bereș, Victoria Petreanu (canotaj – 8+1), Mihăiță Țigănescu, Alexandru Danicu, Mugurel Semciuc, Bogdan Baitoc, Marius Cozmiuc, Sergiu Bejan, Ștefan Berariu, Florin Lehaci și Adrian Munteanu (canotaj – 8+1), Simona Radiș și Ancuța Bodnar (canotaj – dublu vâsle), Florin Enache, Ioan Prundeanu, Andrei Cornea și Mihai Chiruță (canotaj – patru vâsle), Mihăiță Țigănescu, Mugurel Semciuc, Ștefan Berariu și Florin Lehaci (canotaj – patru rame), Patricia Cireș, Cristina Drugă, Andrada Moroșanu și Ema Ciotău (canotaj – patru vâsle), Amalia Bereș, Maria Tivodariu, Magda Rusu și Mădălina Bereș (canotaj – patru rame), Ionela Cozmiuc și Mariana Dumitru (canotaj – dublu vâsle categorie ușoară), Ciprian Tudosă și Florin Arteni (canotaj – dublu vâsle), Marius Cozmiuc și Sergiu Bejan (canotaj – dublu rame), Ioana Vrânceanu și Roxana Anghel (canotaj – dublu rame) – canotaj; Ilie Sprincean și Oleg Nuță (kaiac-canoe dublu), Cătălin Chirilă – kaiac-canoe; Annaliese Drăgan – gimnastică ritmică; Sabrina Voinea, Ana Barbosu, Andreea Preda, Lilia Cosman, Amalia Ghigoarță – gimnastică artistică; Andrei Muntean – gimnastică artistică.

Mugur Băileșteanu

Contents